 FILE: Chicken Inn vs Dynamos ...Iqembu lenguqu ele FC Platinum yilo eselikhokhela engalaneni yemiklomelo ngemva kwemidlalo yeviki lamatshumi amabili lathoba munwe munye edlalwe ngoLwesithathu kwele Zimbabwe.Iqembu le FC Platinum linqobe ele Shabanie Mine nge 2 ka nya okuyimpumela elitshiye selilemiklomelo engamatshumi amahlanu lathoba munwe munye 59 ikanti ngemva kwalo kuleqembu le Dynamos lona elibe ngutshiki lobhanqa 1 ka 1 lele Tsholotsho njalo elilemiklomelo engamatshumi amahlanu lathoba minwe mbili 58.Endaweni yesithathu kuhlezi iqembu le Ngezi Platinum lalo elibe ngutshiki lobhanqa 1 ka 1 lele Chapungu njalo elilemiklomelo engamatshumi amahlanu lesikhombisa 57.Kweminye imidlalo edlalwe ngoLwesithathu emini iqembu le How Mine linqotshwe nge 2 ka 1 ngele Bulawayo City, ele Hwange libe ngutshiki lobhanqa kungela elenelise ukulitshayela emambuleni lele Yadah kuthi ele Bantu Rovers linqobe ele ZPC Kariba nge 2 ka nya.Yomibili limidlalo iqhutshelwe enkundleni ye Luveve esedolobheni lako Bulawayo.Umphathi weqembu le Bantu Rovers, uAgent Sawu, utshele intathelizindaba zemidlalo ukuba isifiso sabo ngesokuba benqobe kuyo yonke imidlalo emihlanu abasele layo kusizini yalonyaka.Umdlalo ubumuhle kakhulu njalo besivele sinxwayele imiklomelo emithathu sathi sidliwe nge 5 ka nya liqembu le Harare City bangibuza bathi seligunyuliwe kusigaba saphezulu ngabatshela ukuba thina kuBantu asikhulumi ngokugunyulwa kodwa okuqakathekileyo kithi yikuba sithole imiklomelo yonke kumidlalo eseleyo kanye lokufundisa abafana bethu izinto eziqondileyo.Imidlalo iqhubekela phambili kusasa lapho iqembu le Triangle elizadlala khona lele Highlanders ngase Gibbo kuthi enkundleni ye Luveve iqembu le Chicken Inn lizadlala lele Harare City ikanti esigodlweni iHarare iqembu le Black Rhinos lizemukela ele CAPS United enkundleni ye National Sports Stadium. 